天威行
作者：顧雲
朝代：唐

paragraphs: 蠻嶺高，蠻海闊，去舸迴艘投此歇。
一夜舟人得夢間，草草相呼一時發。
颶風忽起雲顛狂，波濤擺掣魚龍殭。
海神怕急上岸走，山燕股慄入石藏。
金蛇飛狀霍閃過，白日倒挂銀繩長。
轟轟砢砢雷車轉，霹靂一聲天地戰。
風定雲開始望看，萬里青山分兩片。
車遙遙，馬闐闐，平如砥，直如弦。
雲南八國萬部落，皆知此路來朝天。
耿恭拜出井底水，廣利刺開山上泉。
若論終古濟物意，二將之功皆小焉。